CELEX: 32020R0746
Language: el
Date: 2020-06-04 00:00:00
Title: Εκτελεστικός κανονισμός (ΕΕ) 2020/746 της Επιτροπής της 4ης Ιουνίου 2020 για την τροποποίηση του εκτελεστικού κανονισμού (ΕΕ) 2019/947 όσον αφορά τη μετάθεση των ημερομηνιών εφαρμογής ορισμένων μέτρων στο πλαίσιο της πανδημίας COVID-19 (Κείμενο που παρουσιάζει ενδιαφέρον για τον ΕΟΧ)

5.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 176/13
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/746 ΤΗΣ ΕΠΙΤΡΟΠΗΣ
         της 4ης Ιουνίου 2020
         για την τροποποίηση του εκτελεστικού κανονισμού (ΕΕ) 2019/947 όσον αφορά τη μετάθεση των ημερομηνιών εφαρμογής ορισμένων μέτρων στο πλαίσιο της πανδημίας COVID-19
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση του Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως το άρθρο 57,
         Εκτιμώντας τα ακόλουθα:
         
                     (1)
                  
                  
                     Τα μέτρα που θεσπίστηκαν για την ανάσχεση της πανδημίας COVID-19 παρεμποδίζουν σοβαρά την ικανότητα προετοιμασίας των κρατών μελών και του κλάδου των αερομεταφορών για την εφαρμογή ορισμένων εκτελεστικών κανονισμών που εκδόθηκαν πρόσφατα στο πεδίο της ασφάλειας της αεροπορίας.
                  
               
                     (2)
                  
                  
                     Τα περιοριστικά μέτρα και η αλλαγή των συνθηκών εργασίας και διαθεσιμότητας των εργαζομένων σε συνδυασμό με τον πρόσθετο φόρτο εργασίας που απαιτείται για τη διαχείριση των σημαντικών αρνητικών επιπτώσεων της πανδημίας COVID-19 σε όλα τα ενδιαφερόμενα μέρη εμποδίζουν την προετοιμασία για την εφαρμογή των εν λόγω εκτελεστικών κανονισμών.
                  
               
                     (3)
                  
                  
                     Η καθυστέρηση στην εκτέλεση των διαφόρων καθηκόντων που απαιτούνται για την ορθή και έγκαιρη εφαρμογή του εκτελεστικού κανονισμού (ΕΕ) 2019/947 της Επιτροπής (2), ιδίως όσον αφορά τη δημιουργία ψηφιακών και διαλειτουργικών συστημάτων νηολόγησης, καθώς και η προσαρμογή των αδειών, των δηλώσεων και των πιστοποιήσεων που έχουν εκδοθεί βάσει του εθνικού δικαίου είναι αναπόφευκτη λόγω της πανδημίας COVID-19.
                  
               
                     (4)
                  
                  
                     Η διαδικασία τυποποίησης και άλλες σχετικές δραστηριότητες υπό την καθοδήγηση του κλάδου και οργανισμών τυποποίησης, όπως η προετοιμασία των μεθοδολογιών δοκιμών, ή οι δοκιμές τεχνικών χαρακτηριστικών, όπως η εξ αποστάσεως ταυτοποίηση, έχουν καθυστερήσει. Αυτό με τη σειρά του θα έχει αρνητικό αντίκτυπο στην ικανότητα των κατασκευαστών να διαθέσουν στην αγορά συστήματα μη επανδρωμένων αεροσκαφών («ΣμηΕΑ») που πληρούν τις νέες τυποποιημένες απαιτήσεις σύμφωνα με τον κατ’ εξουσιοδότηση κανονισμό (ΕΕ) 2019/945 της Επιτροπής (3).
                  
               
                     (5)
                  
                  
                     Ως εκ τούτου, θα πρέπει να επιτραπεί η συνέχιση της λειτουργίας όλων των τύπων ΣμηΕΑ υπό τις υφιστάμενες συνθήκες για 6 επιπλέον μήνες. Ως εκ τούτου, οι ημερομηνίες εφαρμογής του εκτελεστικού κανονισμού (ΕΕ) 2019/947 θα πρέπει να μετατεθούν ανάλογα, ώστε οι φορείς εκμετάλλευσης ΣμηΕΑ να είναι σε θέση να χρησιμοποιούν ΣμηΕΑ που δεν συμμορφώνονται με τον κατ’ εξουσιοδότηση κανονισμό (ΕΕ) 2019/945 για επιπλέον 6 μήνες.
                  
               
                     (6)
                  
                  
                     Ο Οργανισμός της Ευρωπαϊκής Ένωσης για την Ασφάλεια της Αεροπορίας επιβεβαίωσε στην Επιτροπή ότι η αναβολή της εφαρμογής των διατάξεων που αναφέρονται στην αιτιολογική σκέψη 3 είναι δυνατή χωρίς να έχει αρνητικές επιπτώσεις στην ασφάλεια της αεροπορίας, δεδομένου ότι αφορά πολύ περιορισμένη περίοδο, ότι η εναέρια κυκλοφορία είναι πιθανό να επανέλθει με αργούς ρυθμούς στο πλαίσιο της ανάκαμψης από την πανδημία COVID-19, γεγονός που συνεπάγεται μικρότερη έκθεση στους κινδύνους, και ότι στα κράτη μέλη στα οποία επιτρέπονται οι πτητικές λειτουργίες ΣμηΕΑ θα εξακολουθήσει να εφαρμόζεται η εθνική νομοθεσία.
                  
               
                     (7)
                  
                  
                     Ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης, προκειμένου να παρασχεθεί άμεση ανακούφιση στις εθνικές αρχές και σε όλα τα ενδιαφερόμενα μέρη κατά τη διάρκεια της πανδημίας COVID-19 και να τους δοθεί η δυνατότητα να προσαρμόσουν τον σχεδιασμό τους ώστε να προετοιμαστούν για αναβληθείσα εφαρμογή των εν λόγω διατάξεων.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 127 του κανονισμού (ΕΕ) 2018/1139,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) 2019/947 τροποποιείται ως εξής:
            
                        1)
                     
                     
                        στο άρθρο 20, η ημερομηνία «1η Ιουλίου 2022» αντικαθίσταται από την ημερομηνία «1η Ιανουαρίου 2023»·
                     
                  
                        2)
                     
                     
                        το άρθρο 21 τροποποιείται ως εξής:
                        
                                    α)
                                 
                                 
                                    στην παράγραφο 1, η ημερομηνία «1η Ιουλίου 2021» αντικαθίσταται από την ημερομηνία «1η Ιανουαρίου 2022»·
                                 
                              
                                    β)
                                 
                                 
                                    στην παράγραφο 2, η ημερομηνία «1η Ιουλίου 2021» αντικαθίσταται από την ημερομηνία «1η Ιανουαρίου 2022»·
                                 
                              
                                    γ)
                                 
                                 
                                    στην παράγραφο 3, η ημερομηνία «1η Ιουλίου 2022» αντικαθίσταται από την ημερομηνία «1η Ιανουαρίου 2023»·
                                 
                              
                  
                        3)
                     
                     
                        στο άρθρο 22, οι λέξεις «δύο ετών» αντικαθίσταται από τις λέξεις «30 μηνών»·
                     
                  
                        4)
                     
                     
                        το άρθρο 23 τροποποιείται ως εξής:
                        
                                    α)
                                 
                                 
                                    στην παράγραφο 1, το δεύτερο εδάφιο αντικαθίστανται από το ακόλουθο κείμενο:
                                    «Εφαρμόζεται από τις 31 Δεκεμβρίου 2020.»·
                                 
                              
                                    β)
                                 
                                 
                                    η παράγραφος 5 αντικαθίσταται από το ακόλουθο κείμενο:
                                    
                                       «5.   Το άρθρο 15 παράγραφος 3 εφαρμόζεται από την 1η Ιανουαρίου 2022.».
                                    
                                 
                              
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.
            Βρυξέλλες, 4 Ιουνίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 212 της 22.8.2018, σ. 1.
         
            (2)  Εκτελεστικός κανονισμός (ΕΕ) 2019/947 της Επιτροπής, της 24ης Μαΐου 2019, για τους κανόνες και τις διαδικασίες που διέπουν τη λειτουργία μη επανδρωμένων αεροσκαφών (ΕΕ L 152 της 11.6.2019, σ. 45).
         
            (3)  Κατ’ εξουσιοδότηση κανονισμός (ΕΕ) 2019/945 της Επιτροπής, της 12ης Μαρτίου 2019, για συστήματα μη επανδρωμένων αεροσκαφών και φορείς εκμετάλλευσης συστημάτων μη επανδρωμένων αεροσκαφών τρίτων χωρών (ΕΕ L 152 της 11.6.2019, σ. 1).